
Tisztelt Képviselő-testület!

I. Előzmények:

2022. januárban a Pest Megye Önkormányzata által közzétett Civil Támogatási Alap 2. sz. pályázati felhívására – a tulajdonos Önkormányzat 248/2021.(XII.16.) KT-határozat felhatalmazása alapján kiadott tulajdonosi hozzájárulása mellett – a Fót Sportegyesület (továbbiakban FSE) támogatási kérelmet nyújtott be a 2151 Fót, Kossuth Lajos u. 36. szám, 1591 hrsz. alatt található sportöltöző épületének tervezett fejlesztéséhez. A benyújtott költségvetés alapján az épület födém- és tetőcsere építési munkái valósulnának meg.

2022. március 7-én Kapitány Zoltán FSE elnök megkapta a pályázati döntésről szóló értesítő levelet, mely alapján az FSE „Amatőr sporttevékenységet elősegítő öltözőfelújítás” címmel benyújtott pályázata 20.000.000 Ft összegű vissza nem térítendő támogatást nyert.

II. A döntéshez szükséges információk, tájékoztatások:

A Támogatási szerződés Pest Megye Önkormányzata és a Fót Sportegyesület között 2022. március 28-án aláírásra került. Ez alapján a támogatott tevékenység időtartama 2021. december 18. – 2023. szeptember 30.

A pályázat benyújtásához a költségterv összeállításához indikatív árajánlat került bekérésre, mely alapján az épület tetőfelújításának költsége nettó 40.438.243 Ft, bruttó 51.356.569 Ft. A felújítás teljes költsége a bizonytalan, kiszámíthatatlan építőipari árak miatt ugyan nehezen becsülhető, nagy valószínűséggel a bruttó 60 millió Ft-ot fogja közelíteni.  

A kivitelezés építési engedély köteles - a terveket 2018-ban Nagy Tamás (Vízió Építész Műhely) építész-tervező készítette -, az engedély 2022. augusztus 26-áig hatályos, szükséges az engedély hosszabbítása.   

Mivel az FSE volt a pályázó, az FSE a Kedvezményezett, a vissza nem térítendő támogatást az FSE-nek kell felhasználnia és azzal elszámolnia a Pest Megye Önkormányzatával megkötött Támogatási szerződés alapján, így a kivitelezésre is az FSE-nek kell leszerződnie. 
Ezek alapján javaslom az FSE részére támogatási szerződés keretén belül a kivitelezéshez hiányzó bruttó 40 millió Ftforrást biztosítani. Javaslom továbbá a Fóti Közszolgáltató Közhasznú Nonprofit Kft-t felkérni, hogy a kivitelezési munkák teljes felügyeletét, ügyintézését és lebonyolítását végezze el, valamint kérem a Hivatalt a kivitelezéshez kapcsolódó szakmai-jogi háttér biztosításához.

Fót Város Önkormányzat Képviselő-testületének az Önkormányzat vagyonáról és egyes vagyontárgyak feletti tulajdonosi jogok gyakorlásának szabályairól szóló 12/2013. (III.20.) Önkormányzati rendelete 14. § (1) bekezdése alapján: 
„Korlátozottan forgalomképes törzsvagyonról a jelen rendeletben foglalt korlátozások szerint az önkormányzat jogosult rendelkezni, melyről a Képviselő-testület dönt minősített többséggel.”
Mivel a sportöltöző (Fót, Kossuth utca 36., 1591 hrsz-ú kivett sporttelep) ingatlan az Önkormányzat korlátozottan forgalomképes törzsvagyonába tartozik, így a tervezett fejlesztéshez – ahogy a pályázat benyújtásához is - Képviselő-testületi döntés szükséges. Javaslom a fejlesztéshez a tulajdonosi hozzájárulás kiadásáról szóló döntés meghozatalát.

A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslat:

…/2022.(IV.28.) KT-határozat

1./ 	Fót Város Önkormányzat Képviselő-testülete jóváhagyását adja a Pest Megye Önkormányzata, mint Támogató által a Civil Támogatási Alap 2. sz. pályázatán - a Fót Város Önkormányzat tulajdonában lévő 2151 Fót, Kossuth utca 36. 1591 hrsz-ú ingatlanon található sportöltöző épületének fejlesztése céljából - a Fót Sportegyesület által elnyert bruttó 20 millió Ft összegű támogatás felhasználásához az épület födém- és tetőcsere építési-kivitelezési munkáinak megvalósítása érdekében.

2. 	Fót Város Önkormányzat Képviselő-testülete az 1./ pontban foglalt kivitelezés megvalósításához a Fót Sportegyesületnek bruttó 40 millió Ft összegű fejlesztési támogatást nyújt.

[bookmark: _Hlk100670582]3./	Fót Város Önkormányzat Képviselő-testülete felhatalmazza a Polgármestert, hogy a 2./ pontban foglalt összegre fejlesztési célú támogatási szerződést – a Pest Megye Önkormányzata és a Fót Sportegyesület között 2022. március 28-án megkötött támogatási szerződésben foglaltak figyelembevétele mellett – aláírja. A megkötendő támogatási szerződés tartalmazza, hogy a Fót Sportegyesület a vissza nem térítendő fejlesztési támogatással annak fizikai és pénzügyi felhasználását követő 60 napon belül, de legkésőbb 2023. november 30-ig elszámol.  

4./	Fót Város Önkormányzat Képviselő-testülete felkéri a Fóti Közszolgáltató Közhasznú Nonprofit Kft. ügyvezetőjét, hogy az 1./ pontban foglalt építési-kivitelezési munkák teljes felügyeletét, ügyintézését és lebonyolítását végezze el.

5./ 	Fót Város Önkormányzat Képviselő-testülete felkéri a Jegyzőt, hogy az 1./ pontban foglalt építési-kivitelezési munkák lebonyolítása kapcsán szükséges szakmai-jogi munkákat elvégezze.  

6./	Fót Város Önkormányzat Képviselő-testülete a támogatáshoz szükséges forrást a Céltartalék terhére biztosítja.

Felelős: polgármester
Határidő: 1./ és 2./ pontok: azonnal; 3./ pont: 2022. május 16.; 4./ és 5./ pontok: folyamatosan; 6./ pont: azonnal

Jogszabályi hivatkozás: 
· Fót Város Önkormányzat Képviselő-testületének 14/2020. (IX.28.) önkormányzati rendelete a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról 57. § (minősített többség)
· Fót Város Önkormányzat Képviselő-testületének az Önkormányzat vagyonáról és egyes vagyontárgyak feletti tulajdonosi jogok gyakorlásának szabályairól szóló 12/2013. (III.20.) Önkormányzati rendelete 14. § (1) bekezdés

Az előterjesztés mellékletei: -

